b'\n_START_ARTICLE_\nUma Thurman\n_START_SECTION_\nZgodnje \xc5\xbeivljenje\n_START_PARAGRAPH_\nThurmanova je h\xc4\x8di fotomodela Nene von Schlebr\xc3\xbcgge in profesorja Roberta Thurmana. Odra\xc5\xa1\xc4\x8dala je v mestu Amherst v zvezni dr\xc5\xbeavi Massachusetts, kjer je obiskovala tudi lokalno srednjo \xc5\xa1olo. Kasneje se je z dru\xc5\xbeino preselila v Woodstock, New York v zvezni dr\xc5\xbeavi New York. Njen o\xc4\x8de je svoje otroke vzgajal v budisti\xc4\x8dni veri in Uma je poimenovana po frazi Dbuma \xc4\x8cenpo (\xc2\xbbdb\xc2\xab\xc2\xa0je v tibetan\xc5\xa1\xc4\x8dini nem), kar v sanskrtu pomeni \xc2\xbbvelika srednja pot\xc2\xab. O\xc4\x8detovi vzgoji navkljub zase pravi, da je agnostik. Ima tri brate, Gandena (roj. 1968), Dechena (roj. 1973) in Mipama (roj. 1978), ter polsestro Tayo (roj. 1960) iz o\xc4\x8detovega prej\xc5\xa1njega zakona. S svojimi brati in sestrami je precej\xc5\xa1en del otro\xc5\xa1tva pre\xc5\xbeivela tudi v indijski Almori, kjer jih je ob\xc4\x8dasno obiskoval tudi Dalajlama. Sama je dejala, da je bila v otro\xc5\xa1tvu nerodno in samozaprto dekle, saj so jo dra\xc5\xbeili zaradi visoke postave, nenavadne kostne strukture, velikih stopal in nenavadnega imena (v\xc4\x8dasih se je zlagala, da ji je ime \xc2\xbbUma Karen\xc2\xab). Ko je bila stara deset let, ji je eden od prijateljev njene mame predlagal, da bi od\xc5\xa1la na plasti\xc4\x8dno operacijo nosu. V otro\xc5\xa1tvu je zbolela za telesno dismorfi\xc4\x8dno motnjo, o \xc4\x8demer je leta 2001 spregovorila v intervjuju za revijo Talk. V osmem razredu osnovne \xc5\xa1ole je vzljubila igranje. Nek agent jo je opazil v vlogi Abigail v \xc5\xa1olski igri The Crucible in ji ponudil prilo\xc5\xbenost za poklicno igranje. Tako je pri\xc4\x8dela obiskovati elitno pripravljalno \xc5\xa1olo Northfield Mount Hermon v Massachusettsu, ki jo je kasneje zapustila, z \xc5\xbeeljo, da bi se osredoto\xc4\x8dila na svojo igralsko kariero.\n_START_SECTION_\nDru\xc5\xbeinsko ozadje\n_START_PARAGRAPH_\nNjen o\xc4\x8de, Robert Alexander Farrar Thurman (roj. 3. avgusta 1941), se je rodil v New Yorku kot sin Elizabeth Dean (roj. Farrar), gledali\xc5\xa1ke igralke, in Beverlyja Reida Thurmana, ml., prevajalca in novinarja agencije Associated Press. Robert Thurman je med letoma 1973 in 1988 delal kot profesor verske vzgoje na kolid\xc5\xbeu Amherst in nazadnje sprejel vlogo profesorja tibetantskega budizma na Univerzi Columbia._NEWLINE_Mati Ume Thurman, Nena von Schlebr\xc3\xbcgge, je bila fotomodel. Rodila se je v leta 1941 v Mexico Cityju. Njen o\xc4\x8de je bil baron Friedrich Karl Johannes von Schlebr\xc3\xbcgge, nem\xc5\xa1ki voja\xc5\xa1ki oficir in eden pomembnej\xc5\xa1ih nacisti\xc4\x8dnih vohunov v Ju\xc5\xbeni Ameriki, ki pa so ga nacisti zaprli, ker je \xc5\xa1\xc4\x8ditil svoje judovske prijatelje. Umina babica po materini strani je bila Birgit Holmquist, ki se je rodila v \xc5\xa1vedskem Trelleborgu. Holmquistova je v 30. letih 20. stoletja delala kot fotomodel za gol kip, ki stoji v \xc5\xa1vedskem pristani\xc5\xa1\xc4\x8du Smygehuk. Njen o\xc4\x8de je bil \xc5\xa0ved, njena mati pa je imela nem\xc5\xa1ke in danske korenine. Umina mati je bila, preden se je poro\xc4\x8dila z njenim o\xc4\x8detom, poro\xc4\x8dena z ameri\xc5\xa1kim psihologom in izvedencem za LSD Timothyjem Learyjem.\n_START_SECTION_\nZgodnja dela (1985\xe2\x80\x931989)\n_START_PARAGRAPH_\nUma Thurman je pri petnajstih pri\xc4\x8dela delati kot fotomodel. Takrat je podpisala pogodbo z agencijo Click Models. Pojavila se je v reviji Glamour, decembra 1985 na naslovnici revije Vogue in maja 1985 na naslovnici britanske razli\xc4\x8dice revije Vogue. Takrat je pri\xc4\x8dela tudi z igranjem, saj se je \xc5\xa1e istega leta pojavila v \xc5\xa1tirih filmih. Prva dva sta bila srednje\xc5\xa1olska komedija Johnny Be Good in najstni\xc5\xa1ki triler Kiss Daddy Goodnight. Pojavila se je tudi v filmu Dogodiv\xc5\xa1\xc4\x8dine barona M\xc3\xbcnchhausna, kjer je ob Vulkanu Oliverju Reedu zaigrala boginjo Venero. Med svojim prvim prizorom v filmu, ki je spominjal na Botticellijevo sliko Rojstvo Venere, se je za kratek \xc4\x8das pojavila gola. Film, za snemanje katerega so porabili 46 milijonov USD, je prinesel le 8 milijonov USD prihodkov in bil tako prodajno izredno neuspe\xc5\xa1en. Svoj preboj je do\xc5\xbeivela z vlogo Cecile de Volanges v filmu Nevarna razmerja. V \xc4\x8dasu snemanja filma je bila zelo negotova glede svojega izgleda, po izidu filma pa se je pred javnostjo skrila s tem, da se je za kratek \xc4\x8das preselila v London, kjer je med svojim bivanjem v glavnem nosila vre\xc4\x8dasta in ohlapna obla\xc4\x8dila.\n_START_SECTION_\nVzpon (1990\xe2\x80\x931993)\n_START_PARAGRAPH_\nLeta 1990 je poleg Freda Warda zaigrala v seksualno provokativnem filmu Henry in June. To je bil prvi film, ki so ga ocenili kot neprimernega za ob\xc4\x8dinstvo, mlaj\xc5\xa1e od sedemnajst let. Zaradi tega filma niso predvajali v kinematografih in ni prejel veliko pozornosti javnosti, a so kritiki nastop Ume Thurman v tem filmu v glavnem hvalili. Nato je prvi\xc4\x8d zaigrala v stranski vlogi, in sicer v filmu Even Cowgirls Get the Blues Gusa Van Santa, filmski upodobitvi istoimenskega romana Toma Robbinsa. Film je bil tako kriti\xc4\x8dno kot finan\xc4\x8dno izredno neuspe\xc5\xa1en, Thurmanova pa je za svojo vlogo v filmu prejela nominacijo za zlato malino v kategoriji za \xc2\xbbnajslab\xc5\xa1o igralko\xc2\xab. Novinar revije The Washington Post je njen nastop v tem filmu opisal kot plitkega, in pri tem dodal: \xc2\xbb\xc4\x8cuda\xc5\xa1ko pasivna karakterizacija Thurmanove ni bistveno globlja od zelo gib\xc4\x8dnega palca.\xc2\xab Leta 1993 je poleg Roberta De Nira zaigrala v filmu Pesjan in Glorija, \xc5\xa1e enem finan\xc4\x8dno izredno neuspe\xc5\xa1nem filmu. Kasneje tistega leta se je udele\xc5\xbeila avdicije za Kubrickov film Wartime Lies, ki kasneje sploh ni bil posnet. Njen agent je dejal, da je svoje sodelovanje s Kubrickom opisala kot \xc2\xbbzelo slabo izku\xc5\xa1njo.\xc2\xab\n_START_SECTION_\nVrhunec kariere (1994\xe2\x80\x931998)\n_START_PARAGRAPH_\nPo filmu Pesjan in Glorija je Uma Thurman od\xc5\xa1la na avdicijo za film \xc5\xa0und Quentina Tarantina. Film je postal velika finan\xc4\x8dna uspe\xc5\xa1nica, saj je zaslu\xc5\xbeil ve\xc4\x8d kot 107 milijonov USD, za snemanje pa so porabili le 8 milijonov USD. Novinar revije Washington Post je napisal, da je bil nastop Ume Thurman \xc2\xbbspokojno neprepoznaven zaradi \xc4\x8drne lasulje, v vlogi gangsterjevega dekleta pa se odli\xc4\x8dno znajde.\xc2\xab Uma Thurman je bila naslednjega leta za svojo vlogo v tem filmu nominirana za oskarja v kategoriji za \xc2\xbbnajbolj\xc5\xa1o stransko igralko\xc2\xab. Postala je ena od najljub\xc5\xa1ih igralk Quentina Tarantina, ki jo je kasneje v ve\xc4\x8d intervjujih ozna\xc4\x8dil za svojo muzo._NEWLINE_Leta 1996 je Uma Thurman zaigrala v \xc5\xa1e dveh komercialno dokaj uspe\xc5\xa1nih filmih. V prvem, Beautiful Girls, je zaigrala simpatijo Timothyja Huttona, poleg nje pa je v filmu igralo ve\xc4\x8d vidnih igralk, kot so Mira Sorvino, Martha Plimpton in Natalie Portman. Film so kritiki hvalili predvsem zaradi scenarija in dobrih nastopov Timothyja Huttona in Natalie Portman. Tudi komercialno je bil dokaj uspe\xc5\xa1en. Tistega leta je zaigrala tudi poleg Janeane Garofalo v romanti\xc4\x8dni komediji The Truth About Cats & Dogs, v kateri je imela vlogo neumne svetlolase manekenke. Leta 1997 je ob svojem bodo\xc4\x8dem mo\xc5\xbeu, Ethanu Hawkeu, zaigrala v znanstvenofantasti\xc4\x8dnem filmu Gattaca. \xc4\x8ceprav slednji ni bil pretirano dobi\xc4\x8dkonosen, je po izidu na DVD-ju prejel veliko pohval s strani filmskih kritikov. Nekatere kritike pa je nastop Ume Thurman vseeno razo\xc4\x8daral; novinar \xc4\x8dasopisa The Los Angeles Times je tako napisal, da je bila v tem filmu \xc2\xbbizredno ne\xc4\x8dustvena.\xc2\xab Nato je dobila vlogo Poison Ivy v filmu Batman in Robin, \xc4\x8detrtem delu filmske serije, posnete po istoimenskih stripih. Njen nastop je s strani kritikov prejel me\xc5\xa1ane ocene, mnogi pa so jo primerjali z Mae West. Novinar \xc4\x8dasopisa The New York Times je napisal: \xc2\xbbKot Mae West tudi Uma Thurman me\xc5\xa1a resni\xc4\x8dno \xc5\xbeenskost s spogledljivostjo kraljic privla\xc4\x8dnosti.\xc2\xab Podobno je menil tudi novinar \xc4\x8dasopisa Houston Chronicle: \xc2\xbbThurmanova, ki spominja na femme fatale iz 40. let 20. stoletja, v\xc4\x8dasih opona\xc5\xa1a Mae West ali celo Jessico Rabbit.\xc2\xab Naslednjega leta je zaigrala v \xc5\xa1e enem finan\xc4\x8dno in kriti\xc5\xa1ko neuspe\xc5\xa1nem filmu, Ma\xc5\xa1\xc4\x8devalci. CNN je njen nastop opisal kot \xc2\xbbtako oddaljen, da se ti zdi, kot da jo gleda\xc5\xa1 skozi napa\xc4\x8dno stran teleskopa.\xc2\xab Za vlogi v obeh filmih je ponovno dobila nominacijo za zlato malino. Leto 1998 je zaklju\xc4\x8dila z nastopom v filmski upodobitvi romana Victorja Huga Nesre\xc4\x8dniki re\xc5\xbeiserke Bille August, v kateri je igrala Fantino.\n_START_SECTION_\nPremor (1999\xe2\x80\x932002)\n_START_PARAGRAPH_\nPo rojstvu svojega prvega otroka leta 1998 se je odlo\xc4\x8dila za odmor v karieri zaradi materinstva. V tem obdobju je igrala predvsem v manj pomembnih televizijskih filmih, kot sta Tape in Vatel ter miniseriji Hysterical Blindness. Zaigrala je tudi v filmu Chelsea Walls, ki ga je re\xc5\xbeiral njen takratni mo\xc5\xbe Ethan Hawke. Leta 2000 je vodila prireditev, v kateri so po knjigi Book of the Dead (2nd Avenue) predstavljali gledali\xc5\xa1ka dela skladatelja Johna Morana. Za svoj nastop v miniseriji Hysterical Blindness, ki ga je tudi producirala, je prejela zlati globus v kategoriji za \xc2\xbbnajbolj\xc5\xa1o igralko v miniseriji ali televizijskem filmu\xc2\xab. V miniseriji je igrala \xc5\xbeensko iz osemdesetih, ki \xc5\xbeivi v New Jerseyju in i\xc5\xa1\xc4\x8de ljubezen. Novinar revije San Francisco Chronicle je v svoji oceni miniserije napisal: \xc2\xbbThurmanova se vlogi s svojim pogledom in telesno govorico tako posveti, da pri\xc4\x8dne\xc5\xa1 verjeti, da bi tak\xc5\xa1en stvor resni\xc4\x8dno lahko obstajal - \xc5\xbeenska, ki je videti \xc4\x8dudovito, vendar je tako obupana, da se zadovolji z vsakim povpre\xc4\x8dnim Janezom, ki pride mimo. Thurmanova je vlogo prilagodila svoji volji.\xc2\xab\n_START_SECTION_\nPonoven vzpon in zdaj\xc5\xa1nji projekti (2003 - danes)\n_START_PARAGRAPH_\nPo petletnem premoru je Uma Thurman leta 2003 zaigrala v svojem prvem pomembnej\xc5\xa1em projektu, filmu Johna Wooja, Pla\xc4\x8dilo, ki je bil dokaj uspe\xc5\xa1en tako v finan\xc4\x8dnem kot v kriti\xc5\xa1kem smislu. Njen naslednji film je bil film Quentina Tarantina, Ubila bom Billa 1, s katerim je ponovno zaslovela. V filmu je zaigrala Beatrix Kiddo, morilko, ki si iz ma\xc5\xa1\xc4\x8devanja \xc5\xbeeli ubiti svojega nekdanjega ljubimca. Tarantino je napisal, da je film spisal z njo v mislih, da je idejo za film dobil \xc5\xbee med snemanjem filma \xc5\xa0und in da je bila njegova muza za ta film. Film so pri\xc4\x8deli snemati veliko kasneje, kot so na\xc4\x8drtovali, ker je Thurmanova zanosila, Tarantino pa za njeno vlogo ni \xc5\xbeelel najeti zamenjave. Film so snemali devet mesecev v petih razli\xc4\x8dnih dr\xc5\xbeavah. Ta vloga je bila ena njenih najzahtevnej\xc5\xa1ih, saj se je morala zanjo tri mesece u\xc4\x8diti borilnih ve\xc5\xa1\xc4\x8din, me\xc4\x8devanja in japon\xc5\xa1\xc4\x8dine. Dvodelna akcijska filmska fran\xc5\xa1iza je takoj postala kultna klasika in po\xc5\xbeela veliko hvale s strani kritikov. Zanjo je bila Thurmanova dvakrat nominirana za zlati globus in trikrat za nagrado MTV Movie Award, in sicer enkrat v kategoriji za \xc2\xbbnajbolj\xc5\xa1i \xc5\xbeenski nastop\xc2\xab\xc2\xa0in dvakrat v kategoriji za \xc2\xbbnajbolj\xc5\xa1i pretep\xc2\xab. Novinar revije Rolling Stone je pohvalil njen nastop in jo ozna\xc4\x8dil za \xc2\xbbvzpenjajo\xc4\x8dega se angela iz melodramati\xc4\x8dnega Hollywooda 40. let 20. stoletja.\xc2\xab_NEWLINE_Njen lik neveste v filmski fran\xc5\xa1izi Ubila bom Billa so navdihnile junakinje iz raznih akcijskih filmov. Uma Thurman pravi, da se je sama najbolj zgledovala po glavnem liku iz filma Coffy iz leta 1973, ki ga je upodobila Pam Grier, ter liku Glorie Swenson iz filma Gloria, ki ga je upodobila Gena Rowlands. Dejala je tudi, da sta bili ti dve \xc2\xbbedini \xc5\xbeenski, ki sta tudi, ko sta dr\xc5\xbeali oro\xc5\xbeje, izgledali resni\xc4\x8dno \xc5\xbeenstveno.\xc2\xab Film Coffy so pred za\xc4\x8detkom snemanja filma Ubila bom Billa 1 predvajali posebej za Umo Thurman, da bi ji to pomagalo pri oblikovanju njenega lika._NEWLINE_V letu 2005 je Thurmanova za snemanje enega filma povpre\xc4\x8dno prejemala \xc5\xbee po 12,5 milijonov USD. Njen prvi film tistega leta je bil film Bodi kul, nadaljevanje filma Kdo bo koga iz leta 1995, v katerem je ponovno zaigrala ob boku svojega soigralca iz \xc5\xa0unda, Johna Travolte. V filmu je zaigrala vdovo pokojnega glasbenega producenta. Filma kritiki niso ravno hvalili in tudi z donosom ni upravi\xc4\x8dil pri\xc4\x8dakovanj. Istega leta je poleg Meryl Streep zaigrala v filmu Snaha, da te kap, v katerem je igrala \xc5\xbeensko v tridesetih, ki pri\xc4\x8dne z romanco z mo\xc5\xa1kim v zgodnjih dvajsetih. Njen zadnji film tistega leta je bila razli\xc4\x8dica filma Producenta, v katerem je zaigrala \xc5\xa1vedsko igralko Ullo, ki upa, da bo dobila vlogo v novem broadwayskem muzikalu. Na za\xc4\x8detku so producenti filma nameravali najeti profesionalno pevko, da bi pela namesto nje, a je Uma Thurman \xc5\xbeelela sama peti pesmi iz filma. Producenti so kasneje potrdili, da je vse pesmi iz filma zapela sama. Film je bil finan\xc4\x8dno izjemno uspe\xc5\xa1en, mnogi kritiki pa so pohvalili tudi trud Ume Thurman pri igranju. A. O. Scott iz \xc4\x8dasopisa The New York Times je, na primer, napisal: \xc2\xbbUma Thurman v vlogi \xc5\xbeenske, ki bi rada postala igralka, oddaja genialno energijo v agresivnem in nepotrebno ble\xc5\xa1\xc4\x8de\xc4\x8dem ter hrupnem spektaklu.\xc2\xab_NEWLINE_Ob uspe\xc5\xa1ni filmski karieri je ponovno postala za\xc5\xbeelena tudi kot fotomodel. Kozmeti\xc4\x8dno podjetje Lanc\xc3\xb4me jo je izbralo za svojo predstavnico in od takrat so veliko svojih \xc5\xa1mink poimenovali po njej, vendar so vse prodajali le v Aziji. Leta 2005 je postala tudi predstavnica francoske modne hi\xc5\xa1e Louis Vuitton. 7. februarja 2006 jo je Ordre des Arts et des Lettres imenoval za viteza za njen prispevek k umetnosti in literaturi._NEWLINE_Maja leta 2006 je Thurmanova odkupila pravice za filmsko priredbo knjige The Swarm. Filma \xc5\xa1e niso za\xc4\x8deli snemati in ga nameravajo izdati do leta 2015. Ko se je leta 2006 pri\xc4\x8dela predprodukcija filma \xc5\xbdenske, so za vlogo Crystal Allen izbrali Umo Thurman, poleg nje pa so pomembnej\xc5\xa1e vloge dobile \xc5\xa1e Annette Bening, Julia Roberts, Meg Ryan, Sandra Bullock, Ashley Judd, Lisa Kudrow in Anne Hathaway. Re\xc5\xbeiser filma, James L. Brooks, si je kasneje premislil in Uma Thurman je izgubila vlogo. Julija 2006 je poleg Lukea Wilsona zaigrala v filmu Moja super biv\xc5\xa1a. V filmu je upodobila \xc2\xbbG-Dekle\xc2\xab, superjunakinjo, ki jo njen fant zapusti in se mu zato \xc5\xbeeli ma\xc5\xa1\xc4\x8devati. Menda so ji za njeno vlogo v filmu, ki sicer ni zaslu\xc5\xbeil veliko denarja, pla\xc4\x8dali 14 milijonov USD. Ponovno je zaigrala v filmu, ki mu kritiki niso dodelili pozitivnih ocen, njo samo pa so kljub temu hvalili._NEWLINE_Februarja 2008 je poleg Colina Firtha in Jeffreya Deana Morgana zaigrala v romanti\xc4\x8dni komediji Naklju\xc4\x8dni mo\xc5\xbe, ki govori o \xc5\xbeenski, ki se po zaroki poro\xc4\x8di z nekim drugim mo\xc5\xa1kim. Zgodba se zdi kot arhetipska hollywoodska izmi\xc5\xa1ljotina, a Thurmanova je v enem izmed intervjujev dejala, da ve za par iz New Yorka s tak\xc5\xa1no zgodbo. Leta 2008 je zaigrala Elso v britanskem filmu Moja kovinska postelja, v katerem je poleg Paddyja Considinea in Jonathana Prycea zaigrala odvisnico od kokaina. Leta 2010 je zaigrala v filmu Materinstvo. Film je postal najslab\xc5\xa1e prodajani film v zgodovini britanskih kinematografov, saj je bilo v prvem vikendu po izidu prodanih le enajst vstopnic, kar je pomenilo 88 funtov prihodkov. V Zdru\xc5\xbeenih dr\xc5\xbeavah Amerike je bil nekoliko uspe\xc5\xa1nej\xc5\xa1i, a \xc5\xa1e vedno polomija, saj je tamkaj v treh tednih prinesel 93.388 USD prihodkov._NEWLINE_Leta 2011 je postala \xc4\x8dlanica \xc5\xbeirije filmskega festivala v Cannesu. Decembra 2011 je James Hibberd iz revije Entertainment Weekly poro\xc4\x8dal, da se je Thurmanova pridru\xc5\xbeila igralski zasedbi NBC-jeve dramske televizijske serije Smash, kjer bo zaigrala v vlogi Rebecce Duvall. Pojavila se je le v petih epizodah serije.\n_START_SECTION_\nRazmerja\n_START_PARAGRAPH_\nThurmanova je na snemanju filma State of Grace spoznala angle\xc5\xa1kega igralca Garyja Oldmana, s katerim se je leta 1990 poro\xc4\x8dila in \xc4\x8dez dve leti lo\xc4\x8dila._NEWLINE_1. maja 1998 se je poro\xc4\x8dila z igralcem Ethanom Hawkeom, s katerim se je spoznala na snemanju filma Gattaca. Njegov roman Ash Wednesday je posve\xc4\x8den \xc2\xbbKaruni\xc2\xab, kar je njeno srednje ime. Oba sta javnosti dala vedeti, da sta se poro\xc4\x8dila predvsem zato, ker je Uma Thurman zanosila\xc2\xa0\xe2\x80\x93 na njuni poroki je bila \xc5\xbee sedem mesecev nose\xc4\x8da. V zakonu sta se jima rodila dva otroka, leta 1998 h\xc4\x8derka in leta 2002 sin. Par se je raz\xc5\xa1el leta 2003. Ko so jo v intervjuju za oddajo The Oprah Winfrey Show vpra\xc5\xa1ali, \xc4\x8de je bilo razlog za razhod varanje, je dejala: \xc2\xbbNa koncu je bilo tudi nekaj tak\xc5\xa1nih re\xc4\x8di. \xc5\xa0la sva \xc4\x8dez zelo hude \xc4\x8dase in saj veste, kako se napetost spro\xc5\xa1\xc4\x8da ob tak\xc5\xa1nih prilo\xc5\xbenostih ter kako ljudje izra\xc5\xbeajo svojo nesre\xc4\x8dnost.\xc2\xab Leta 2004 sta oba, Quentin Tarantino in Uma Thurman v intervjuju za revijo Rolling Stone, na naslovnici katere sta se takrat pojavila, zanikala, da bi kdaj imela romanti\xc4\x8dno razmerje, \xc4\x8deprav je Quentin Tarantino v enem od intervjujev dejal: \xc2\xbbNe pravim, da ni bilo ni\xc4\x8d in ne pravim, da je kaj bilo.\xc2\xab_NEWLINE_Zaro\xc4\x8dena je bila z londonskim finan\xc4\x8dnikom Arpadom Bussonom, s katerim je pri\xc4\x8dela hoditi leta 2007, a sta razmerje kon\xc4\x8dala novembra 2009. Leta 2011 so par ponovno videli skupaj na pomladno-poletni modni reviji Louisa Vuittona v Parizu. Februarja 2012 je par oznanil, da pri\xc4\x8dakujeta prvega otroka. 15. junija 2012 je Uma Thurman rodila deklico.\n_START_SECTION_\nPoliti\xc4\x8dna dejavnost in dobrodelnost\n_START_PARAGRAPH_\nThurmanova je dejavna podpornica ameri\xc5\xa1ke Demokratske stranke, kar je izkazala tudi s finan\xc4\x8dno podporo kandidatur Johna Kerryja, Hillary Clinton in Josepha R. Driscolla. Podpira tudi zakone za omejevanje uporabe oro\xc5\xbeja - leta 2000 je sodelovala pri kampanji revije Marie Claire za takoj\xc5\xa1nje prenehanje nasilja, povezanega s strelnim oro\xc5\xbejem. V\xc4\x8dlanjena je tudi v dobrodelno organizacijo Room to Grow, ki pomaga revnim dru\xc5\xbeinam in otrokom. Leta 2007 je z igralcem Kevinom Spaceyjem vodila koncert ob podelitvi Nobelovih nagrad v norve\xc5\xa1kem Oslu._NEWLINE_Leta 2011 je postala eden od obrazov USAID-jeve kampanje FWD, ki si prizadeva za informiranje in anga\xc5\xbeiranje v boju proti su\xc5\xa1i, lakoti in vojni v Afri\xc5\xa1kem rogu.'